
	  Comisia pentru politică economică,
              reformă şi privatizare 
	                        Nr. 4c-1/234
                        Pl-x 353/2018
                        


                                                                                                  Bucureşti, 12.06.2018
                                                         AVIZ

asupra propunerii legislative pentru completarea art. 292 alin. (1) din 
Legea nr. 227/2015 privind Codul fiscal
În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru politică economică, reformă şi privatizare a fost sesizată spre dezbatere şi avizare, cu propunerea legislativă pentru completarea art. 292 alin. (1) din Legea nr. 227/2015 privind Codul fiscal, transmisă cu adresa nr. Pl-x 353 din 4 iunie 2018, înregistrată sub nr. 4c-1/234 din 5 iunie 2018. 
Senatul, în calitate de primă Cameră sesizată, a respins iniţiativa legislativă,                      în şedinţa din 29 mai 2018.
Conform prevederilor art. 75 din Constituţia României, republicată, şi ale                     art. 92 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este  Cameră decizională. 

Potrivit reglementărilor art. 61 din Regulamentul Camerei Deputaţilor, republicat, cu modificările și completările ulterioare, membrii Comisiei au dezbătut iniţiativa legislativă menţionată mai sus, în şedinţa din 12 iunie 2018.
Membrii Comisiei au examinat propunerea legislativă supusă avizării,                           expunerea de motive, avizul favorabil al Consiliului Legislativ, cu observaţii şi propuneri, transmis cu adresa nr. 259 din 28 martie 2018 și punctul de vedere al Guvernului, transmis cu adresa nr. 7285/MRP din 4 iunie 2018, prin care menţionează   că nu susţine adoptarea inițiativei legislative.
Cu prilejul dezbaterilor, membrii Comisiei pentru politică economică, reformă şi privatizare au constatat faptul că inițiativa legislativă nu se justifică întrucât în domeniul TVA, legislaţia din România este armonizată cu prevederile Directivei 2006/112/CE                         a Consiliului din 28 noiembrie 2006 privind sistemul comun al taxei pe valoarea adăugată, publicată în Jurnalul Oficial al Uniunii Europene Seria L 347, din 11 decembrie 2006.

În acest sens, Capitolul IX: Operațiuni scutite de taxă din                                            Legea nr. 227/2015 privind Codul fiscal, cu modificările și completările ulterioare, reprezintă transpunerea  art. 131-153 din Directiva 2006/112/CE, iar printre scutirile prevăzute de directiva menționată mai sus nu se regăsește scutirea de TVA pentru                   ,,livrarea de fructe și legume proaspete”.
Faţă de cele prezentate mai sus, membrii Comisiei pentru politică economică, reformă şi privatizare au hotărât, cu majoritate de voturi (un vot împotrivă și o abținere), avizarea negativă a iniţiativei legislative.
În raport cu obiectul şi conţinutul său, propunerea legislativă face parte din categoria legilor ordinare.

